訪臨川楊仲權于天慶
作者：方回
朝代：宋

paragraphs: 隠居何所爲，性懶絕造請。
駕言東城東，恍兮異人境。
脩廊寂無聲，未忍踐竹影。
獨立味玄澹，徐步入深冷。
秋光照虛庭，拱揖冠服整。
中有專氣翁，學道早脫穎。
誠極語謝飾，幾動意潜領。
煮茶雜椒榝，案酒粲梨梬。
悅神良會稀，遺物閒晷永。
休官陶元亮，遯世陸脩靜。
異代復同調，霞外茲可騁。
研幽挹高致，探妙發遐省。
何言壺中天，心遠塵自辟。